钦定古今图书集成/明伦汇编/家范典/第064卷 > 《借子由浴罢诗韵贺子由生第四孙斗老》
## 钦定古今图书集成/明伦汇编/家范典/第064卷 > 《借子由浴罢诗韵贺子由生第四孙斗老》

前人

“今日散幽忧，弹冠及新沐。况闻万里孙，已报三日浴。
朋来四男子，大壮泰临复。开书喜见面，未饮春生腹。
无官一身轻，有子万事足。举家传吉梦，殊相惊凡目。
烂烂开眼电，硗硗峙头玉。但令彊筋骨，可以耕衍沃。
不须富文章，端解耗纸竹。君归定何日，我计久已熟。
长留五车书，要使九子读。箪瓢有内乐，轩冕无流瞩。”
人言适似我，穷达已可卜。蚤谋二顷田，莫待八州督。